Марко Ганчев
Сейфгард

chitanka.info

Като гледам

жената, децата и обществото

с какви мощни антиимпулси

ми отблъсват куража

още преди да кажа, каквото

съм намислил да кажа,

смятам, че може в критично време

тая енергия всички ни да оварди

по-надеждно

от разните скъпи системи

сейфгарди.

Ако някога вземат ония,

проклетите,

да си пратят към нас ракетите,

дайте ми само една фуния

и не отлагайте даже банкетите.

Ще застана у нас на балкона,

а може направо и от паважа

да се провикна през мегафона:

— Ей, чуйте какво ще ви кажа!

И тогава цялата нация

с усвоения вече условен рефлекс

ще излъчи свойта пулсация

едновременно, както се пие чаша на екс,

да отблъсне думите ми, нали?

А пък заедно с тях и ракетите

на ония там, клетите,

ще се върнат откъдето са и дошли.

И тогава у нас на балкона

или долу де, на паважа,

ще ви призная (без мегафона),

че не съм и помислял

нещо да кажа…

1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.